Шууей
Iэджэ щIащ Темыркъан Юрийрэ сэрэ ныбжьэгъу дызэрызэхуэхъурэ. Дыкъызэдэхъуащ, зы илъэскIэщ сэ сызэрынэ-хъыжьыр. Гъунэгъу дыдэ дыщызэхуэхъуар дыщеджа илъэсхэрщ, къалэ зырызым дыщыIами: Юрий Ленинград щеджащ, сэ — Москва.
Тау Пщыкъанрэ ХьэхъупащIэ Хьэжбэчыррэ и гъусэу. 1994 гъэ ФэрыщIыгъэ хэслъхьэркъым: Юрий хуэдэ ныбжьэгъу уиIэныр насыпщ. ГъэщIэгъуэнщ. Сыт абы къизгъэкIыр? Ар музыкант щэджащэ къудейкъым. Зыми емыщхь цIыху хьэлэмэтыщэщ. Гъуазджэм и закъуэкъым ар щылъэрызехьэр. Щэнхабзэми щIэныгъэми куууэ хещIыкI. Уеблэмэ экономикэм. Сэ сыэкономистщ, а щIэныгъэмкIэ доктор цIэр зызохьэ. Экономикэм и Iуэхугъуэ гуэрым дытепсэлъыхьын хъуамэ, ар сэ къыспоуэ, сыкъыщигъэуIэбжь куэдрэ къыхохуэ, абы и щIэныгъэр апхуэдизкIэ куущ, куэд дыдэм хещIыкIри.
Лэжьыгъэ гуэр иубламэ, ар зыщысхьыжыркъым, щхьэх жыхуаIэр ищIэркъым. «Евгений Онегин» оперэр игъэувын мурад щищIам щыгъуэ, Пушкиным и романым теухуауэ тхылъ Iэджэ щIиджыкIащ Юрий. Щедрин Родионрэ Петров Андрейрэ зэрагъэщIэгъуэнур ящIэртэкъым: «Уэ умузыкант, хьэмэ улитератор?» — жари.
И ныбжьэгъу куэд сигъэцIыхуащ Юрий, и лэжьэгъухэм нэIуасэ сахуищIащ. Псоми жаIэ ар зэрыткIийр. И щхьэращ псом япэ зыхуэткIийр. Игу техуэнукъым, уи Iэпкълъэпкъыр щIэлIауэ, зыщIебгъэхыу укъилъагъумэ. И ныбжьэгъухэм яхуэгумащIэщ Юрий, зыри ящигъэпщкIунукъым. И чэнджэщ къуихьэлIэнущ, зыгуэр къыбдигъуами, къыпщибзыщIынукъым, ауэ уи гум къеуэнукъым, гузэрыдзэ уигъэщIынукъым.
Хэкум къихьэжыху къэси дыпожьэ Юрий, дыщогуфIыкI. ЗыгуэркIэ деупщIын хъумэ, ди упщIэр зэхимыхауэ фэ зытрегъауэри, езыр нэхъыбэкIэ къыдоупщI. Ныбжьэгъухэр дызэрогъэIущ: Юрий лъагъунлъагъу къэкIуэжащ, едгъэшынкъым, зедгъэгъэпсэхунщ. Ауэ къыдэхъулIэркъым ар, зи лажьэри езыращ: и IитI зэтедзауэ щысыфынукъым, адэкIи мыдэкIи нос, музыкэм, щIэныгъэм я лэжьакIуэхэми, тхакIуэхэми, артистхэми яхуозэ, я Iуэху зытетыр зрегъащIэ, хэкур къызэхекIухь. Абы хуэныкъуэщ Юрий: илъэс пщыкIущ зэрырикъу лъандэрэ хэкум исыжкъым, къыщыкIуэж зэзэмызэрщ ар щилъагъур. Юрий зыщалъхуа хэкум зыщигъэнщIыркъым, ар зыми пищIыркъым.
Юрий зримыкун щыIэкъым, апхуэдизкIэ хахуэщи. Хирург цIэрыIуэ Лапин Виктор къыздишэри, зэгуэрым къэкIуэжат ар. Къущхьэхъум сшащ ахэр, я нэ къыхуикIырти. Шыхъуэ пщыIэ дытехьащ. Адыгэш дахэ къыдбгъэдашащ шыхъуэхэм. Шыр кIэбдзкIэ мэув, щIыр фIалъэкIэ къреуд. Ар щилъагъум, Лапиныр щIогъуэж — шэсакъым, ауэ Юрий къикIуэтакъым: шым зридзащ, щIигъэпхъуащ. «Зыгуэр къыщыщIынущ», — жысIэу сыгузэва щхьэкIэ, къэхъуа щыIэкъым. Юрий шууейуи къыщIэкIащ.
ТАУ Пщыкъан,
къэрал, жылагъуэ лэжьакIуэ.
